stanford-oval/wikipedia huggingface dataset:
מתקפת הטילים בארביל (2021)
תגובות

ראש ממשלת עיראק, מוסטפא אל-כאזמי קרא לחקירת ההתקפה ונשיא עיראק ברהם צאלח כינה את המתקפה "הסלמה חמורה" וטען כי היא "מערערת את המאמצים להבטיח את ביטחונו של העם העיראקי", מסרור בארזאני, ראש ממשלת כורדיסטן העיראקית גינה את התקיפות.
האמריקאים גם הם הגיבו לתקיפה, מזכיר המדינה האמריקאי, אנתוני בלינקן שלח את תנחומיו לקורבנות והצהיר כי הוא זועם על העניין, דוברת הבית הלבן, ג'ן סאקי הצהירה גם היא ש"ארצות הברית זועמת על התקיפה", מזכיר ההגנה האמריקאי, לויד אוסטין גינה גם הוא את התקיפה ואף הצהיר כי "העיראקים היו בסוד העניינים ואף סייעו להשיג את המודיעין שבעזרתו גילו מי היו המיליציות שביצעו את ירי הטילים".
אחרית דבר

ב־17 בפברואר הפעילה שגרירות ארצות הברית בבגדאד שנמצאת באזור הירוק מערכת הגנה אווירית ואף נשלחו מסוקי סיור שיסיירו באזור, הסיבה הרשמית מאוחרי החלטה זו לא פורסמה.
ב־26 בפברואר החל חיל האוויר של ארצות הברית בסדרת תקיפות אוויריות נגד תשתיות של מיליציות הנתמכות על ידי איראן ויושבות בסוריה, בתקיפות האוויריות נהרגו כ-17 חיילים חמושים מטעם כתאא'ב חזבאללה, הנשיא ביידן אישר את הידיעות על התקיפה והתקשורת הישראלית פרסמה כי ישראל עודכנה על התקיפה מראש, עדכונים דומים שקיבלה ישראל בתקיפות קודמות שבוצעו בימי ממשל הנשיא טראמפ.
ראו גם

תקיפת ארצות הברית בסוריה (2021)
הפיגועים בבסיסי הכוח הרב-לאומי בביירות
הסיפור המופלא של הנרי שוגר

| --- | --- |

 מבוסס על:  The Wonderful Story of Henry Sugar 
 בימוי:  וס אנדרסון 
 הופק בידי:  וס אנדרסון 
 תסריט:  וס אנדרסון 
 שחקנים ראשיים:  בנדיקט קמברבאץ' בן קינגסלי רופרט פרנד דב פאטל רייף פיינס ריצ'רד איואדי 
 צילום:  רוברט יאומן 
 מדינה:  ארצות הברית 
 חברת הפקה:  American Empirical Pictures 
 חברה מפיצה:  נטפליקס 
 שיטת הפצה:  וידאו על פי דרישה 
 הקרנת בכורה:  27 בספטמבר 2023 
 משך הקרנה:  37 דק' 
 שפת הסרט:  אנגלית 
 סוגה:  סרט קומדיה, סרט דרמה, סרט הרפתקאות 
 דף הסרט ב־IMDb
 
הסיפור המופלא של הנרי שוגר (באנגלית: Roald Dahl's The Wonderful Story of Henry Sugar) הוא סרט פנטזיה קצר אמריקאי משנת 2023 שנכתב, הופק ובוים על ידי וס אנדרסון. הסרט מהווה עיבוד קולנועי לסיפור הקצר "הסיפור המופלא של הנרי שוגר" (אנ') מאת רואלד דאל משנת 1977. זהו עיבודו השני של אנדרסון ליצירה של דאל, לאחר מר שועל המהולל מ-2009. בסרט מככבים בנדיקט קמברבאץ', ראלף פיינס, דב פאטל, בן קינגסלי וריצ'רד איואדי. הסיפור מגולל את סיפור של הנרי, עשיר צעיר ואגואיסט הלומד אודות גורו הודי הניחן בראיה מרחוק.
הסרט הוא הראשון מתוך סדרה בת ארבעה חלקים של סרטים קצרים שעובדו מסיפוריו הקצרים של דאל לצד: "הברבור", "לוכד העכברושים" ו"רעל". פיתוח הפרויקט החל בינואר 2022, ושלב הצילומים התנהל בלונדון באותו חודש.
עלילה

עלילת הסרט כוללת כמה רמות של סיפור בתוך סיפור. הסרט נפתח בהצגת הסופר ראל דאל בחדר הכתיבה שלו, שמספר אודות הנרי שוגר, שמו הבדוי של רווק שמשתמש בהונו שעבר בירושה כדי לממן את הרגלי ההימורים שלו. יום אחד, הנרי נתקל בספרון קצר המכיל של דו"ח רופא בשם ד"ר צ'אטרג'י אודות הגורו עימדד חאן, אדם שטען שהוא יכול לראות מבלי להשתמש בעיניו, ומדגים את יכולותיו במרפאה. לאחר שצ'אטרג'י חזה בחאן מבצע הישגים מרשימים אף יותר במופע הקרקס שלו, הוא ראיינו. חאן מספר את תולדות חייו. בצעירותו היה נווד בקרקס נודד, חאן חיפש גורו המכונה היוגי הגדול, שיוכל לבצע מדיטציה תוך כדי ריחוף בגופו. היוגי הגדול לימד את חאן את שיטת המדיטציה שלו, וכך רכש את היכולות שלו, לאחר שתרגל בהייה בלהבת נר בגובה העיניים, תוך שהוא מדמיין את פניו של האדם שהוא הכי אוהב בעולם. למרבה הצער, בלילה שלאחר מכן מת חאן לפני שהרופאים יכלו ללמוד יותר ובכך מסתיים הדו"ח.
הנרי מחליט לתרגל את המדיטציות של חאן במשך שלוש שנים, עד שהצליח לראות מבעד לגב הקלפים ולדעת את הערך הנקוב. הנרי משתמש ביכולת שלו בקזינו ומרוויח 30,000 פאונד בבלאק ג'ק. הנרי לא מרוצה מהקלות בה הרוויח כסף, ומשליך אותו מבעד למרפסת שלו לרחוב בלונדון. לאחר שגרם למהומה קלה, שוטר גוער בו ומציע שימצא צורה הגונה יותר לצדקה. הנרי מחליט לטייל ברחבי העולם, זוכה בכסף מבתי קזינו רבים במסווה של תחפושות שונות, ובעזרת הכסף מקים רשת של בתי חולים ובתי יתומים. שני עשורים לאחר מכן, הנרי מת מתסחיף ריאתי שידע שיגרום למותו, כי היה מסוגל לראות את קריש הדם דרך עורו. רואה החשבון שלו מזמין את דאל לכתוב את סיפורו תחת השם הבדוי הנרי שוגר.
שחקנים

בנדיקט קמברבאץ' בתפקיד הנרי שוגר / מקס אנגלמן
ראלף פיינס בתפקיד רואלד דאל / השוטר
דב פאטל בתפקיד ד"ר צ'אטרג'י / ג'ון ווינסטון
בן קינגסלי בתפקיד עימדד חאן / הסוחר
ריצ'רד איואדי בתפקיד ד"ר מרשל / היוגי הגדול
דייוויד גאנט בתפקיד קרופייה
ג'רוויס קוקר בתפקיד פקיד קבלה בקזינו וכמה חברים של הנרי שוגר.
הפקה

בספטמבר 2021, נטפליקס רכשה את Roald Dahl Story Company תמורת 686 מיליון דולר. פרויקט הסיפור המופלא של הנרי שוגר אושר ב-7 בינואר 2022, יום לאחר הדיווח כי אנדרסון אמור לכתוב ולביים את העיבוד הסרט, עם הפצת נטפליקס. הוכרז שבנדיקט קמברבאץ' יככב בתור שוגר, עם ראלף פיינס, דב פאטל ובן קינגסלי בתפקידי משנה. רופרט פרנד וריצ'רד איואדה הצטרפו מאוחר יותר לצוות השחקנים. שלב הצילומים התנהל בלונדון בינואר 2022.
בראיון לניו יורק טיימס נימק וס את הבחירה האמנותית לייצר אווירה "תיאטרלית" בסרט ולעבוד עם צוות מצומצם של שחקנים אנגלים:
תמיד אהבתי את ההיבט של דבר שיוצא מתוך דבר. אני עושה דברים כאלה בסרטים שלי, וזה התחיל ב'מלון גרנד בודפשט', אבל אני חושב שייתכן שזה בא מ'הנרי שוגר'. [...] כשאתה צופה בסרט, בדרך כלל אתה רואה מישהו שמנסה ליצור אשליה של משהו שמתרחש ברגע מסוים כשלמעשה מחוץ לפריים יש פנס ומישהו שמחזיק מיקרופון. אבל בשבילי, האמצעים התיאטרליים באמת קורים. לכן אני חושב שאני אוהב במידה מסוימת את האותנטיות שהגישה התיאטרלית מביאה. זו דרך לספר את הסיפור עם שביב קטן של סרט תיעודי, אף על פי שמרבית הדברים שאנחנו עושים הם בדיוק ההפך מתיעודי. [...] חשבתי שנעבוד רק עם שחקנים אנגלים, והיו לי בראש כמה אנשים שכבר הכרתי וכמה אנשים שרציתי לעבוד איתם, לכן זו לא קבוצה לא מוכרת. אבל הרעיון לעשות את זה כמו להקת תיאטרון קטנה עלה לי בשלב הכתיבה. התחלתי לחשוב: 'אולי נעשה את מה שעושים לפעמים על הבמה, כששחקן מגלם כמה וכמה דמויות'.
הפצה

הסיפור המופלא של הנרי שוגר הוקרן בבכורה בפסטיבל ונציה ה-80 ב-1 בספטמבר 2023, ויצא להקנה מוגבלת ב-20 בספטמבר 2023, ולאחר מכן יצא שודר בנטפליקס ב-27 בספטמבר 2023. שלושת הסרטים הקצרים האחרים של אנדרסון המבוססים על סיפורי דאל הוצגו בבכורה בנטפליקס בימים שלאחר מכן: הברבור ב-28 בספטמבר, לוכד העכברושים ב-29 בספטמבר, ורעל ב-30 בספטמבר.
פרסים ומועמדויות

| פרס | תאריך טקס | קטגוריה | מועמד/ים | תוצאה | מקור |
| --- | --- | --- | --- | --- | --- |
| פרס אוסקר | 10 במרץ 2024 | סרט הלייב אקשן הקצר הטוב ביותר | "הסיפור המופלא של הנרי שוגר" | זכייה |  |
הערות שוליים

| יצירותיו של רואלד דאל |
| --- | --- | --- |
| ספרי ילדים | ג'יימס והאפרסק הענק (1961) • צ'ארלי והשוקולדה (1962) • אצבע הקסם (1966) • מר שועל המהולל (1970) • צ'ארלי ומעופפלית הזכוכית (1972) • דני אלוף העולם (1975) • התנין הענקי (1978) • העי"ג (1982) • המכשפות (1983) • הג'ירף השקנאי וגם אני (1985) • מטילדה (1988) • בצ בצ רקי (1989) |  |
| ספרי מבוגרים | דודי אוסוולד (1979) • סיפורי הפתעה (1979) • עור וסיפורים נוספים (1980) |  |
| שירים לילדים | שירים עליזים וחרוזים פוחזים (1989) |  |
| סרטים ע"פ ספריו | וילי וונקה ומפעל השוקולד (1971) • העי"ג (1989) • המכשפות (1990) • ג'יימס והאפרסק הענק (1996) • מטילדה (1996) • צ'ארלי בממלכת השוקולד (2005) • מר שועל המהולל (2009) • העי"ג (2016) • טום וג'רי: וילי וונקה ומפעל השוקולד (2017) • המכשפות (2020) • מטילדה (2022) • וונקה (2023) • הסיפור המופלא של הנרי שוגר (2023) • הברבור (2023) • לוכד העברושים (2023) • רעל (2023) |  |
| מחזות זמר ע"פ ספריו | מטילדה (2010) • צ'ארלי ומפעל השוקולד (2013) |  |
| תסריטים לסרטים | אתה חי רק פעמיים (1967) • צ'יטי צ'יטי בנג בנג (1968) • וילי וונקה ומפעל השוקולד (1971) |  |
| ערכים קשורים | פטרישיה ניל • אוליביה דאל • אופליה דאל |  |
↑  Bergeson, Samantha (2023-08-24). "Wes Anderson's 'Wonderful Story of Henry Sugar' Sets Netflix Release Date and Shares New Art". IndieWire (באנגלית אמריקאית). נבדק ב-2023-08-25.
1 2   אורון שמיר, לשם שינוי, הסרט החדש של וס אנדרסון נגמר לפני שהספיק להתיש, באתר הארץ, 28 בספטמבר 2023
↑  Shafer, Ellise (2023-09-01). "Wes Anderson Confirms 'Henry Sugar' Short Film Collection Will Include 'The Swan,' 'Poison' and 'The Rat Catcher'". Variety. נבדק ב-2023-09-01.
↑  "Wes Anderson Revisits Roald Dahl in 'Wonderful Story of Henry Sugar' Trailer". The Hollywood Reporter. 2023-09-14. נבדק ב-2023-09-14.
↑  Gray, Alistair (22 בספטמבר 2021). "Netflix snaps up entire works of Roald Dahl for over £500m". Financial Times. נבדק ב-7 בינואר 2022. {{cite web}}:  (עזרה)
↑  Leishman, Rachel (6 בינואר 2022). "Wes Anderson to Direct Roald Dahl's The Wonderful Story of Henry Sugar, Starring Benedict Cumberbatch". Collider. נבדק ב-7 בינואר 2022. {{cite web}}:  (עזרה)
↑  Kroll, Justin (2022-01-07). "Wes Anderson To Direct Adaptation Of Roald Dahl's The Wonderful Story Of Henry Sugar Starring Benedict Cumberbatch, Ralph Fiennes, Dev Patel And Ben Kingsley". Deadline Hollywood (באנגלית אמריקאית). נבדק ב-2022-01-07.
↑  Kroll, Justin (12 בינואר 2022). "Rupert Friend And Richard Ayoade Join Wes Anderson's Adaptation Of Roald Dahl's The Wonderful Story Of Henry Sugar At Netflix". Deadline Hollywood. נבדק ב-12 בינואר 2022. {{cite web}}:  (עזרה)
↑   קייל ביוקאנן, "לא ידעתי איך לעשות אותו": הסרט שווס אנדרסון עבד עליו במשך שנים, באתר הארץ, 8 באוקטובר 2023
↑  Bergeson, Samantha (2023-08-24). "Wes Anderson's 'Wonderful Story of Henry Sugar' Sets Netflix Release Date and Shares New Art". IndieWire (באנגלית אמריקאית). נבדק ב-2023-08-24.
↑  "You're Invited to a Week of New Wes Anderson Shorts This September". Netflix Tudum (באנגלית). נבדק ב-2023-10-05.
↑  The 96th Academy Awards | 2024, www.oscars.org, ‏2024-01-23 (באנגלית)
וולטר מונק

| --- | --- |

 לידה:  19 באוקטובר 1917 האימפריה האוסטרו-הונגרית וינה, האימפריה האוסטרו-הונגרית 
 פטירה:  8 בפברואר 2019  (בגיל 101) ארצות הברית לה חויה, ארצות הברית 
 שם לידה:  Walter Heinrich Munk 
 ענף מדעי:  אוקיינוגרפיה, זרם ים, גאופיזיקה 
 מקום מגורים:  וינה, קליפורניה 
 מקום לימודים:  אוניברסיטת קליפורניה בלוס אנג'לס (1947)  המכון הטכנולוגי של קליפורניה  אוניברסיטת קולומביה  מכון סקריפס לאוקיינוגרפיה 
 מנחה לדוקטורט:  Harald Sverdrup 
 מוסדות:  אוניברסיטת קליפורניה בסן דייגו 
 תלמידי דוקטורט:  Charles Shipley Cox, Andrew M. G. Forbes 
 פרסים והוקרה:  פרס קראפורד למדעי כדור הארץ (2010)  פרס קיוטו למדעים בסיסיים (1999)  פרס וטלסן (1993)  מדליית ויליאם בואי (1989)  הרצאת בייקר (1986)  המדליה הלאומית למדעים (1983)  חבר זר של החברה המלכותית (8 באפריל 1976)  מדליית אלכסנדר אגאסיז (1976)  Maurice Ewing Medal (1976)  פרס ג'וסיה וילארד גיבס (1970)  מדליית זהב של החברה המלכותית לאסטרונומיה (1968)  Sverdrup Gold Medal Award (1966)  Captain Robert Dexter Conrad Award  מדליית בייקר של החברה המלכותית  מדליית ארתור דיי (1965)  מלגת גוגנהיים (1948, 1953, 1962) 
 
וולטר היינריך מונק (באנגלית: Walter Heinrich Munk; 19 באוקטובר 1917 – 8 בפברואר 2019) היה אוקיינוגרף פיזיקלי אמריקאי. מונק היה אחד המדענים הראשונים שהביאו שיטות סטטיסטיות לניתוח נתונים אוקיינוגרפיים. עבודתו של מונק כללה מגוון רחב של נושאים, בהם גלי קרקע, השלכות גאופיזיות של שינויים בסיבוב כדור הארץ, גאות ושפל, גלים פנימיים, קידוחים בעומק האוקיינוס, מדידות אקוסטיות של תכונות האוקיינוס, עליית מפלס הים והתחממות עולמית. על עבודתו זכה מונק בפרסים רבים, ביניהם המדליה הלאומית למדעים, פרס קיוטו והכנסתו ללגיון הכבוד הצרפתי.
הקריירה של מונק החלה לפני פרוץ מלחמת העולם השנייה ונמשכה כמעט 80 שנה עד מותו ב-2019. המלחמה קטעה את לימודי הדוקטורט שלו במכון סקריפס לאוקיינוגרפיה, והביאה להשתתפותו במאמץ המחקרי של הצבא האמריקאי. מונק ויועץ הדוקטורט שלו, הרלד סוורדרופ, פיתחו שיטות לחיזוי תנאי גלים ששימשו לתמיכה בנחיתות בחופים בכל זירות המלחמה. הוא היה מעורב בתוכניות אוקיינוגרפיות במהלך ניסויי פצצת האטום באיי ביקיני.
החל משנת 1975, מונק וקרל וונש פיתחו טומוגרפיה אקוסטית של האוקיינוס לניצול הקלות שבה גלי קול נעים באוקיינוס ולשימוש באותות אקוסטיים למדידת טמפרטורה וזרמים בקנה מידה רחב. בניסוי שנערך ב-1991, חקרו מונק ועמיתיו את יכולת הקול התת-מימי להתפשט מהאוקיינוס ההודי הדרומי דרך כל האוקיינוסים, במטרה למדוד את טמפרטורת האוקיינוס העולמית. הניסוי ספג ביקורת מצד ארגוני סביבה שחששו כי האותות האקוסטיים הרמים יפגעו בחיים הימיים. מונק המשיך לפתח ולהגן על השימוש במדידות אקוסטיות של האוקיינוס לאורך כל הקריירה שלו.
רוב הקריירה שלו הייתה כפרופסור לגאופיזיקה בסקריפס באוניברסיטת קליפורניה בלה הויה. בנוסף, מונק ואשתו ג'ודי היו פעילים בפיתוח הקמפוס של סקריפס ושילובו עם האוניברסיטת קליפורניה בסן דייגו.
ראשית חייו

מונק נולד בשנת 1917 למשפחה יהודית בווינה בתקופת האימפריה האוסטרו-הונגרית. הוריו התגרשו כשהיה בן עשר. אביו החורג, ד"ר רודולף אנגלסברג, היה ראש המונופול למכרות מלח בממשלת אוסטריה וחבר בממשלותיהם של הקנצלרים אנגלברט דולפוס וקורט שושניג.
בשנת 1932 לאחר שהתקשה בלימודיו עקב אהבתו הרבה לסקי, נשלח מונק על ידי משפחתו לבית ספר תיכון לבנים בניו יורק. משפחתו ייעדה לו קריירה בתחום הבנקאות בניו יורק, תוך עבודה בבנק הקשור לעסקי המשפחה. הוא עבד במשך שלוש שנים בבנק המשפחתי ולמד באוניברסיטת קולומביה.
מונק לא אהב את תחום הבנקאות. בשנת 1937 עזב את הבנק כדי ללמוד במכון הטכנולוגי של קליפורניה. במהלך לימודיו עבד במכון סקריפס לאוקיינוגרפיה בקליפורניה. הוא סיים תואר ראשון בפיזיקה יישומית בשנת 1939 ותואר שני בגאופיזיקה בשנת 1940. התזה שלו התבססה על נתונים אוקיינוגרפיים שנאספו במפרץ קליפורניה על ידי האוקיינוגרף הנורווגי הרלד סוורדרופ, שהיה אז מנהל סקריפס.
בשנת 1939 ביקש מונק מסוורדרופ להיות סטודנט שלו לדוקטורט. סוורדרופ הסכים, אך ציין כי "אני לא יכול לחשוב על עבודה אחת שתהיה זמינה בעשר השנים הקרובות באוקיינוגרפיה". לימודיו של מונק הופסקו בשל פרוץ מלחמת העולם השנייה. בשנת 1947 הוא השלים את לימודי הדוקטורט שלו באוקיינוגרפיה בסקריפס תחת אוניברסיטת קליפורניה בלוס אנג'לס. הוא כתב את עבודת הדוקטורט שלו בשלושה שבועות והיא עבודת הדוקטורט הקצרה ביותר שנכתבה בסקריפס. מונק הודה מאוחר יותר כי המסקנה המרכזית שלה שגויה.
פעילויות במהלך המלחמה

בשנת 1940, וולטר מונק התגייס לצבא ארצות הברית, דבר שהיה חריג לסטודנט במכון סקריפס, שכן כל האחרים הצטרפו למילואים של צי ארצות הברית. לאחר שירות של 18 חודשים בחיל התותחנים וביחידות הסקי, הוא שוחרר מהשירות לפי בקשת הרלד סוורדרופ ורוג'ר רוול כדי שיוכל לעסוק במחקר הקשור לביטחון המדינה במכון סקריפס. בדצמבר 1941, שבוע לפני ההמתקפה על פרל הארבור, הצטרף מונק למעבדה לרדיו וקול של חיל הים האמריקאי יחד עם מספר עמיתים מסקריפס. במשך שש שנים הם פיתחו שיטות הקשורות ללוחמה נגד צוללות ולוחמה אמפיבית. מחקר זה כלל אקוסטיקה ימית, והוביל בסופו של דבר לעבודתו של מונק על טומוגרפיה אקוסטית של האוקיינוס.
פעילויות במהלך המלחמה > חיזוי תנאי גלים לנחיתות בעלות הברית

בשנת 1943 מונק וסוורדרופ החלו לחפש דרך לחזות את גובהם של גלים על פני השטח של האוקיינוס. בעלות הברית התכוננו לנחיתה בצפון אפריקה (מבצע לפיד), שם שניים מתוך שלושה ימים הגלים גבוהים משישה רגלים. ניסיונות נחיתה בחופי קרוליינה הושעו כאשר הגלים הגיעו לגובה זה, מכיוון שהם היו מסוכנים לאנשים ולכלי הנחיתה. מונק וסוורדרופ מצאו חוק אמפירי שקישר בין גובה ותקופת הגלים למהירות ולמשך הרוח והמרחק שבו היא נושבת. בעלות הברית יישמו שיטה זו במהלך המערכה באסיה ובאוקיינוס השקט וכן בפלישה לנורמנדי.
באותו הזמן העריכו פקידים רבים כי תחזיות אלו הצילו חיים רבים. מונק עצמו ציין בשנת 2009: "הנחיתה בנורמנדי מפורסמת בגלל תנאי מזג האוויר הקשים, ייתכן שלא ידוע לכם שהגנרל אייזנהאואר דחה את הנחיתה ב-24 שעות בשל תנאי הגלים שהיו קיימים אז. לאחר מכן, הוא החליט, למרות התנאים הלא נוחים, שעדיף להמשיך בנחיתה מאשר לאבד את אלמנט ההפתעה, שהיה אובד אם היו ממתינים למחזור הגאות הבא בעוד שבועיים."
פעילויות במהלך המלחמה > מדידות אוקיינוגרפיות במהלך ניסויי נשק אטומי באוקיינוס השקט

בשנת 1946 ארצות הברית ערכה ניסויים בנשק גרעיני באטול ביקיני שבאוקיינוס השקט במסגרת מבצע פרשת דרכים. מונק סייע בקביעת הזרמים, הפיזור והחלפות המים שהשפיעו על זיהום הקרינה מהניסוי השני, שנקרא "בייקר". שש שנים מאוחר יותר, חזר מונק לאוקיינוס השקט לצורך ניסוי בפצצת המימן הראשונה שנקרא "קיסוס מייק" באטול אנווטאק. רוג'ר רוול, ג'ון אייזקס ומונק יזמו תוכנית לניטור האפשרות ליצירת צונאמי גדול בעקבות הניסוי.
פעילויות במהלך המלחמה > הקשר עם הצבא בהמשך הקריירה

מונק המשיך לשמור על קשר קרוב עם הצבא במשך העשורים הבאים. הוא היה אחד מהאקדמאים הראשונים שקיבלו מימון ממשרד המחקר של הצי, וקיבל את המענק האחרון מהם בגיל 97. בשנת 1968, הוא הפך לחבר ב-JASON, פאנל מדענים שמייעצים לפנטגון, והוא המשיך בתפקיד זה עד סוף חייו. הוא החזיק בקתדרה לאוקיינוגרפיה מטעם מזכיר הצי וראש מטה המבצעים הימיים משנת 1985 ועד מותו בשנת 2019.
המכון לגאופיזיקה ופיזיקה פלנטרית

לאחר שקיבל את תואר הדוקטור בשנת 1947, הועסק מונק בסקריפס כמרצה לגאופיזיקה. בשנת 1954, הוא הפך לפרופסור מן המניין, אך מינויו היה במכון לגאופיזיקה (IGP) באוניברסיטת קליפורניה בלוס אנג'לס. בשנת 1955, מונק לקח שנת שבתון בקיימברידג', אנגליה. ניסיונו שם הוביל לרעיון לפתוח סניף חדש של IGP בסקריפס.
מחקר

הקריירה של וולטר מונק באוקיינוגרפיה וגאופיזיקה עסקה בנושאים מגוונים וחדשניים. תבנית העבודה של מונק הייתה להתחיל נושא חדש לחלוטין, לשאול שאלות יסודיות ומאתגרות לגבי הנושא ומשמעותו הרחבה יותר, ולאחר שיצר תת-תחום חדש של מדע, להמשיך לנושא חדש אחר. כפי שציין קרל וונש, אחד משותפיו הרבים למחקר: "לוולטר יש יכולת יוצאת דופן לזהות את תמצית הבעיה המרכזית שחמקה מקודמיו. יש לו כישרון להגדיר תחום בצורה שמחייבת עבודה רבה של אחרים במשך עשורים כדי לפתח אותו באופן מלא, בעוד הוא עצמו עובר לנושא חדש. אחד העקרונות המוצהרים שלו הוא שחשוב יותר לשאול את השאלות הנכונות מאשר לתת את התשובות הנכונות."
מחקר > מערבולות המונעות על ידי רוח

בשנת 1948, מונק לקח שנת שבתון כדי לבקר את סוורדרופ בנורווגיה, במסגרת מלגת גוגנהיים הראשונה שלו. הוא עבד על בעיית הסירקולציה האוקיינוגרפית המונעת על ידי רוח, והצליח להשיג את הפתרון המקיף הראשון לזרמים המבוססים על דפוסי רוח נצפים. מחקרו כלל שני סוגי חיכוך: חיכוך אופקי בין גושי מים הנעים במהירויות שונות או בין מים לדפנות אגן האוקיינוס, וחיכוך הנובע ממדרון מהירות אנכי בשכבה העליונה של האוקיינוס (שכבת אקמן).
מחקר > סיבוב כדור הארץ

בשנות ה-50, חקר מונק אי-סדרים בסיבוב כדור הארץ – שינויים באורך היום (קצב הסיבוב של כדור הארץ) ושינויים בציר הסיבוב (כגון תנועת צ'נדלר, שיש לה תקופה של כ-14 חודשים). האחרונה יוצרת גאות קטנה הנקראת גאות הקוטב. אף על פי שהקהילה המדעית הייתה מודעת לתנודות אלו, לא היו הסברים מספקים עבורן. עם גורדון ג'יי. אף. מקדונלד, פרסם מונק את הספר "סיבוב כדור הארץ: דיון גאופיזי" בשנת 1960. הספר דן בהשפעות מנקודת מבט גאופיזית ולא אסטרונומית. הוא מראה ששינויים קצרים נגרמים על ידי תנועות באטמוספירה, באוקיינוס, במים תת-קרקעיים ובפנים כדור הארץ, כולל גאות ושפל באוקיינוס ובכדור הארץ המוצק. על פני תקופות ארוכות יותר (מאה שנה או יותר), ההשפעה הגדולה ביותר היא ההאצה הגאותית שגורמת לירח להתרחק מכדור הארץ בכארבעה סנטימטרים בשנה. זה מאט בהדרגה את סיבוב כדור הארץ, כך שבמשך 500 מיליון שנים אורך היום גדל מ-21 שעות ל-24.
מחקר > נחשולי אוקיינוס

החל מסוף שנות ה-50, חזר מונק לחקר גלי האוקיינוס. הודות להיכרותו עם ג'ון טוקי, הוא היה חלוץ בשימוש בספקטרום הספק המתאר את התנהגות הגלים. עבודה זו הגיעה לשיאה במסע מחקר ב-1963 בשם "גלים על פני האוקיינוס השקט" כדי לצפות בגלים שנוצרו על ידי סופות באוקיינוס ההודי הדרומי. גלים אלו נעו צפונה במשך אלפי קילומטרים על פני האוקיינוס השקט. כדי לעקוב אחר נתיב הגלים והתפרקותם, הקים מונק תחנות מדידה באיים ובים (ב-R/P FLIP) לאורך מעגל גדול מניו זילנד, דרך אטול פאלמירה, ולבסוף לאלסקה. מונק ומשפחתו בילו כמעט את כל שנת 1963 בסמואה האמריקנית עבור ניסוי זה. וולטר וג'ודית מונק שיתפו פעולה ביצירת סרט לתיעוד הניסוי. התוצאות הראו כי אנרגיית הגלים כמעט ולא נחלשה עם המרחק שעברו. עבודה זו, יחד עם העבודה במלחמה על חיזוי גלים, הובילה למדעי חיזוי הגלים, אחד מההישגים המוכרים ביותר של מונק. בשנת 2007 הוכרה מחקרו החלוצי בתחום חיזוי הגלים על ידי פרס מחברת Groundswell, ארגון לקידום גלישה.
מחקר > גאות ושפל באוקיינוס

בין 1965 ל-1975, פנה מונק לחקור את גאות ושפל האוקיינוס, חלקית בשל השפעתם על סיבוב כדור הארץ. שיטות מודרניות של סדרות זמן וניתוח ספקטרום הושמו בניתוח הגאות, מה שהוביל לעבודה עם דייוויד קארטרייט בפיתוח "שיטת התגובה" לניתוח גאות. עם פרנק סנודגראס, פיתח מונק חיישני לחץ בעומק האוקיינוס שניתן להשתמש בהם לספק נתוני גאות הרחק מכל יבשה. אחת מהתגליות הבולטות של עבודה זו הייתה גילוי אמפידרום חצי יומי בין קליפורניה והוואי.
מחקר > גלים פנימיים: ספקטרום גארט–מונק

בזמן כתיבת עבודת המאסטר של מונק בשנת 1939, נחשבו גלים פנימיים לתופעה נדירה. עד שנות ה-70, היו פרסומים רבים על תצפיות של משתנות גלים פנימיים באוקיינוסים, בטמפרטורה, מליחות ומהירות כתפקוד של זמן, מרחק אופקי ועומק.
בהשראת מאמר מ-1958 מאת אוון פיליפס שתיאר צורת ספקטרום אוניברסלית עבור השונות של גלים על פני האוקיינוס כפונקציה של מספר גל, ניסו כריס גארט ומונק להסביר את התצפיות על ידי הנחת ספקטרום אוניברסלי עבור גלים פנימיים.
לדבריו של מונק הם בחרו ספקטרום שניתן לפירוק לפונקציה של תדר כפול פונקציה של מספר גל אנכי. הספקטרום שהתקבל, הנקרא ספקטרום גארט-מונק, תואם בערך למספר גדול של מדידות מגוונות שנעשו באוקיינוסים ברחבי העולם. המודל התפתח בעשור הבא, עם גרסאות GM72, GM75, GM79, וכו', לפי שנת פרסום המודל המעודכן. אף על פי שמונק ציפה שהמודל יהפוך במהירות למיושן, הוא הוכיח את עצמו כמודל אוניברסלי שעדיין בשימוש. האוניברסליות שלו מתפרשת כסימן לתהליכים עמוקים המניעים דינמיקת גלים פנימיים, ערבול ומערבוב בקנה מידה קטן. בשנת 2010, קלאוס האסלמן ציין כי "הפרסום של ספקטרום GM היה פורה ביותר לאוקיינוגרפיה, הן בעבר והן היום."
מחקר > טומוגרפיה אקוסטית של האוקיינוס

בשנת 1975, מונק וקרל וונש מהמכון הטכנולוגי של מסצ'וסטס היו חלוצים בפיתוח טומוגרפיה אקוסטית של האוקיינוס. עם פיטר ווסטר ורוברט ספינדל, פיתח מונק את השימוש בהפצת קול, במיוחד דפוסי הגעת הקול וזמני הנסיעה שלו, כדי להפיק מידע חשוב על טמפרטורה וזרמים בקנה מידה גדול של האוקיינוס. עבודה זו, יחד עם עבודתם של קבוצות אחרות, הובילה בסופו של דבר לניסוי היתכנות האי הרד ב-1991 (HIFT), כדי לקבוע האם ניתן לשדר אותות אקוסטיים מלאכותיים למרחקים אנטיפודים למדידת האקלים באוקיינוס. הניסוי נקרא "הקול שנשמע ברחבי העולם." במשך שישה ימים בינואר 1991, שודרו אותות אקוסטיים ממקורות קול שהונמכו מהספינה M/V Cory Chouest ליד אי הרד באוקיינוס ההודי הדרומי. אותות אלו עברו חצי מהעולם כדי להתקבל בחופים המזרחיים והמערביים של ארצות הברית, כמו גם בתחנות רבות אחרות ברחבי העולם.
המשך לניסוי זה היה פרויקט מדידת תרמומטריה אקוסטית של האוקיינוס (ATOC) בצפון האוקיינוס השקט בין השנים 1996–2006. גם HIFT וגם ATOC עוררו מחלוקת ציבורית משמעותית בנוגע להשפעות האפשריות של קולות מלאכותיים על יונקים ימיים. בנוסף למדידות שנמשכו עשור בצפון האוקיינוס השקט, נעשה שימוש בתרמומטריה אקוסטית כדי למדוד שינויים בטמפרטורות שכבות העליונות של אוקיינוסים בארקטיים, אשר ממשיכים להיות תחום עניין פעיל. תרמומטריה אקוסטית שימשה גם לקביעת שינויים בטמפרטורות אוקיינוסים בקנה מידה עולמי באמצעות נתונים מהדים אקוסטיים העוברים מאוסטרליה לברמודה.
טומוגרפיה נהפכה לשיטת תצפית חשובה באוקיינוסים, תוך ניצול תכונות ההפצה האקוסטית למרחקים ארוכים כדי לקבל מדידות סינופטיות של טמפרטורה ממוצעת באוקיינוס או זרמים. יישומים כללו מדידת היווצרות מים עמוקים בים גרינלנד בשנת 1989, מדידת גאות ושפל באוקיינוסים, והערכת דינמיקה בקנה מידה מזוסקופי של האוקיינוס על ידי שילוב טומוגרפיה, אלטימטריה מלוויינים ונתונים מהשטח עם מודלים דינמיים של האוקיינוס.
מחקר > גאות ושפל ותהליכי ערבול

בשנות ה-90, חזר מונק לעבודה על תפקידן של גאות ושפל בייצור ערבוב באוקיינוס. במאמר משנת 1966 "מתכונים לאזורי עומק", היה מונק אחד הראשונים להעריך כמותית את שיעור הערבול באוקיינוס העמוק בשמירה על הסטרטיפיקציה האוקיינית. באותה תקופה, סברו כי האנרגיה הגאותית הזמינה לערבול מתקיימת בתהליכים קרובים לגבולות האוקיינוס. לפי התיאוריה של סנדרסטרום (1908), ללא ערבול עמוק, המונע, למשל, על ידי גאות פנימיות או ערבול הנגרם על ידי גאות באזורים רדודים, רוב האוקיינוס יהפוך לקר וצפוף, ומכוסה בשכבה דקה וחמימה. שאלת האנרגיה הגאותית הזמינה לערבול עלתה שוב בשנות ה-90 עם גילוי גאות פנימיות בקנה מידה גדול מקרינות אנרגיה הרחק מרכס הוואי אל תוך פנים האוקיינוס השקט הצפוני. מונק זיהה כי האנרגיה הגאותית מהפיזור והקרנה של גלים פנימיים גדולים מרכסי אוקיינוסים היא משמעותית, ולכן עשויה להניע ערבול באזורים העמוקים של האוקיינוס.
מחקר > החידה של מונק

בעבודתו המאוחרת, התמקד מונק בקשר בין שינויים בטמפרטורת האוקיינוס, מפלס הים והעברת מסה בין קרח יבשתי לאוקיינוס. עבודה זו תיארה את מה שנודע בשם "החידה של מונק", פער גדול בין שיעור עליית מפלס הים הנצפה להשפעות הצפויות שלו על סיבוב כדור הארץ.
חייו האישיים

לאחר שסיפחה גרמניה הנאצית את אוסטריה בשנת 1938 במהלך האנשלוס, הגיש מונק בקשה לאזרחות בארצות הברית. בניסיון הראשון שלו, הוא נכשל במבחן האזרחות משום שנתן תשובה מפורטת מדי לשאלה בנוגע לחוקה. הוא קיבל אזרחות אמריקאית בשנת 1939.
מונק נישא למרתה צ'פין בסוף שנות ה-40. הנישואים הסתיימו בגירושין בשנת 1953. ב-20 ביוני 1953, הוא נישא לג'ודית הורטון. היא הייתה פעילה בסקריפס במשך עשרות שנים, שם תרמה לתכנון הקמפוס, לאדריכלות ולשימור ושימוש מחדש במבנים היסטוריים. בני הזוג מונק היו שותפים לטיולים תכופים. ג'ודית נפטרה בשנת 2006. בשנת 2011, נישא מונק למרי קוקלי, מנהיגה קהילתית מלה הויה.
מונק נשאר מעורב בעשייה המדעית לאורך כל חייו, עם פרסומים שיצאו לאור עד 2016. הוא הגיע לגיל מאה באוקטובר 2017. הוא נפטר מדלקת ריאות ב-8 בפברואר 2019, בלה הויה, קליפורניה, בגיל 101.